KIRJALLINEN KYSYMYS E-3033/02

esittäjä(t): Marco Pannella (NI) komissiolle

(23. lokakuuta 2002)

Aihe: Kambodasta poliittista turvapaikkaa hakeneelle vuoristolaiselle annettu 9 vuoden vankeusrangaistus Vietnamissa

Vietnamin hallituksen viralliset lähteet ovat tiedottaneet muutama päivä sitten, että Jarai-kansaan (vuoristolaisiin) kuuluva 38-vuotias Vietnamin kansalainen Rlan Loa on tuomittu yhdeksäksi vuodeksi vankilaan syytettynä pakenemisesta ulkomaille tarkoituksenaan hallituksen vastaisen kapinan järjestäminen.

Rlan Loa oli hakenut poliittista turvapaikkaa Kambodasta joulukuussa 2001. Kambodan poliisi pidätti hänet tammikuussa 2002 ja luovutti Vietnamin poliisille antamatta hänelle mahdollisuutta ottaa yhteyttä YK:n pakolaisasiain päävaltuutetun toimistoon Kambodassa. Kyseessä on Kambodan hallituksenkin ratifioiman YK:n pakolaissopimuksen räikeä loukkaaminen.

Rlan Loa kuuluu tuhansiin vuoristolaisiin, jotka ovat yrittäneet ja yrittävät yhä paeta Kambodaan Vietnamin hallituksen vuoden 2001 helmikuun rauhanomaisten mielenosoitusten jälkeen vuoristolaisiin kohdistamaa sortoa ja sen julistamaa sotatilaa. YK:n pakolaisasiain päävaltuutetun Kambodan toimisto on määritellyt poliittisiksi pakolaisiksi noin tuhat vuoristolaista, joista lähes kaikki on kuljetettu Yhdysvaltoihin, mutta tämän alkuperäiskansan maastapako jatkuu samaan aikaan kun Kambodan ja Vietnamin hallitukset jatkavat poliittisten pakolaisten suojelua koskevan kansainvälisen oikeuden loukkaamista.

Miten komissio aikoo vaikuttaa Kambodan ja Vietnamin viranomaisiin Rlan Loan vapauttamiseksi ja varmistaakseen Kambodan ratifioiman pakolaissopimuksen noudattamisen?

Aikooko komissio noudattaa artikloita, joissa ihmisoikeuksien kunnioittaminen ja demokratisointi asetetaan Vietnamin ja Kambodan yhteistyösopimusten täytäntöönpanon ennakkoehdoiksi?

Christopher Pattenin komission puolesta antama vastaus

(13. marraskuuta 2002)

Komissio viittaa parlamentin jäsenen aikaisemmin esittämiin kirjallisiin kysymyksiin numero P-2650/02(1) ja E-2845/02(2) antamiinsa vastauksiin.

Tässä kysymyksessä esitettyjen tapahtumien osalta on vahvistettu, että valtiojohtoinen vietnamilainen sanomalehti Cong An Nhan Dan (Kansan poliisi) on julkaissut raportin Rlan Loan tuomitsemisesta 1. elokuuta 2002 Gia Lain maakunnan tuomioistuimessa julkisen avoimen oikeudenkäynnin jälkeen yhdeksäksi vuodeksi vankeuteen ja sen jälkeen viideksi vuodeksi kotiarestiin, koska hän on poistunut maasta laittomasti taistellakseen Vietnamin hallitusta vastaan. Raportin mukaan Rlan Loa tukee itsenäisen valtion perustamista Vietnamin keskiylängölle, ja raportissa väitetään, että hän on ollut yhteydessä muuhun kuin vietnamilaiseen keskiylängöllä asuvien oikeuksien ajajaan.

Ei ole ollut mahdollista vahvistaa tietoa Rlan Loan pidätyksestä ja karkottamisesta Kambodasta tai muista toimista, joilla häntä olisi estetty hakemasta poliittisen pakolaisen asemaa. On kuitenkin vahvistettu, että Yhdistyneiden Kansakuntien pakolasiasioiden päävaltuutetun toimisto (UNHCR) pitää Kambodassa olevia Vietnamin vuoristolaisia pakolaisina eikä poliittisina pakolaisina.

Komissio jatkaa yhdessä unionin diplomaattiedustustojen kanssa Vietnamin vuoristolaisten tilanteen tarkkaa seuraamista sekä Kambodassa että Vietnamin maakunnissa ja ryhtyy asianmukaisiin toimenpiteisiin.

(1) EUVL C 137 E, 12.6.2003, s. 102.

(2) EUVL C 192 E, 14.8.2003, s. 81.